NEWS เฮ! “คลัง” ไฟเขียวไลเซนส์ “ธุรกิจหลักทรัพย์” เดินหน้ารุกฟินเทคเต็มสูบ
NEWS ปลื้มกระทรวงการคลัง อนุมัติใบอนุญาตประกอบธุรกิจหลักทรัพย์แบบครบวงจร พร้อมเดินหน้ารุกธุรกิจ “ฟินเทค” เติบโตอย่างก้าวกระโดดในภูมิภาคอื่นๆ ทั่วโลก

NEWS ปลื้มกระทรวงการคลัง อนุมัติใบอนุญาตประกอบธุรกิจหลักทรัพย์แบบครบวงจร พร้อมเดินหน้ารุกธุรกิจ “ฟินเทค” เติบโตอย่างก้าวกระโดดในภูมิภาคอื่นๆ ทั่วโลก
27 พ.ค. 2565

นายกฤษฎา พฤติภัทร ประธานเจ้าหน้าที่บริหาร บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ประกาศข่าวดีในการทำธุรกิจใหม่ให้กับผู้ถือหุ้นได้อีกครั้ง หลังบริษัทรายงานต่อตลาดหลักทรัพย์แห่งประเทศไทยว่า บริษัท ลิเบอเรเตอร์ จำกัด (ลิเบอเรเตอร์) ซึ่งเป็นบริษัทย่อยทางอ้อม จะกลายเป็นผู้ประกอบธุรกิจหลักทรัพย์แบบครบวงจร และตัวแทนธุรกิจสัญญาซื้อขายล่วงหน้าที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ ให้เปลี่ยนชื่อเป็น “บริษัทหลักทรัพย์ ลิเบอเรเตอร์ จำกัด” และได้ดำเนินการจดทะเบียนเปลี่ยนชื่อบริษัทต่อกรมพัฒนาธุรกิจการค้า กระทรวงพาณิชย์ เรียบร้อยแล้ว เมื่อวันที่ 18 มีนาคม 2565 ที่ผ่านมา
โดย “บล.ลิเบอเรเตอร์” ได้รับใบอนุญาตประกอบธุรกิจหลักทรัพย์ ประเภทครบวงจร  แบบ ก จากรัฐมนตรีว่าการกระทรวงการคลัง เมื่อวันที่ 11 พฤษภาคม 2565 ที่ผ่านมาและใบอนุญาตธุรกิจสัญญาซื้อขายล่วงหน้าแบบ ส-1 จากสำนักงานคณะกรรมการกำกับหลักทรัพย์และตลาดหลักทรัพย์เรียบร้อยแล้วเมื่อวันที่ 18 พฤษภาคม 2565 ที่ผ่านมา
ขณะนี้ บล. ลิเบอเรเตอร์ พร้อมแล้วสำหรับการดำเนินการตามขั้นตอนสุดท้ายของสำนักงานคณะกรรมการกำกับหลักทรัพย์และตลาดหลักทรัพย์ รวมถึงหน่วยงานอื่นๆ ที่เกี่ยวข้อง เพื่อที่จะสามารถประกอบธุรกิจหลักทรัพย์ได้อย่างเต็มที่ต่อไป
“ขณะนี้บริษัทอยู่ระหว่างการเตรียมงานแถลงข่าวการเริ่มธุรกิจ Fintech อย่างเข้มข้นในช่วงต้นเดือนมิถุนายน 2565 นี้ ซึ่งจะเผยให้เห็นถึงภาพโครงสร้างธุรกิจโฉมใหม่ของ NEWS และบุกเบิกธุรกิจ Fintech ให้เติบโตขยายสู่วงกว้างได้ในตลาดประเทศไทย เหมือนกับธุรกิจ Fintech ที่เติบโตอย่างก้าวกระโดดในภูมิภาคอื่นๆ ทั่วโลก” นายกฤษฎา กล่าว